Federale politieke liggame kan Suid-Afrika red | Netwerk24
Deur André Fourie, Paarl 01 Desember 2020 05:01
Verfrissend! Die gedagtes van Flip Buys, voorsitter van die Solidariteit-beweging, en dr. Corné Mulder, Wes-Kaapse leier van die VF Plus, waarin hulle federalisme voorhou as 'n alternatief vir die blatante meerderheidsbeheer waaronder Suid-Afrika gebuk gaan, sal hopelik nie op dowe­ ore val nie.
Ek het my politieke tande geslyp op die gonswoord "federalisme" in die laat 1960's en vroeg 1970's as 'n konstitusionele oplossing vir lande met 'n diverse verskeidenheid wat polities saamgesnoer moes word. Buys noem verskeie voorbeelde.
In teenstelling is ek verbaas om tot vervelens weer te hoor oudpres. FW de Klerk herhaal sy pogings om sy nalatenskap goed te praat – dat hy weer sal doen wat hy gedoen het. Besef hy nie dat daardie onderhandelde Grondwet, gegrond op die globale liberalisme van 'n eenheidstaat, juis misbruik word deur die ANC om magsbeheer oor die land en al sy mense te handhaaf nie?
Daar is 'n duidelike nood vir minderhede om op die basis van selfbeskikking daardie greep te ontsnap wat hul kulturele, geskiedkundige geestesgoedere, skole, universiteite, ekonomiese en politieke deelname inperk uit te bou, op die basis van hul diverse Christelike waardes.
Die skep van federale politieke liggame vir elk van die land se verskeidenheid van gemeenskappe, met maksimale delegasies van magte en bevoegdhede, is die enigste werkbare alternatiewe model vir die huidige wantoestand van verval en vernietiging in ons eenheidstaat.
'n Federale oorkoepelende owerheid met beperkte magte, soos vir onder meer buitelandse sake, verdediging en sentrale finansies, sou die aangewese model wees.
Is dit dan nie nou geleë om weer 'n Kodesa te reël en die land van totale ondergang te red nie? Miskien sal selfs prof. Hein Willemse so 'n praktiese gedagte aan boord neem, want niemand in die land ervaar hierdie neerdrukkende toestand positief nie.